ANC-LP's staan agter Zuma | Maroela Media
Ten spyte van intensiewe pogings deur opposisiepartye om ondersteuning vir die DA se mosie van wantroue teen pres. Jacob Zuma te werf, het die ANC Dinsdag weer eens met 'n meerderheid die mosie laat misluk.
Die mosie is volgens speaker Baleka Mbete se besluit met 'n geheime stemming beslis. Altesaam 198 LP's het teen die mosie gestem, 177 het daarvoor gestem en nege LP's het buite stemming gebly.
Dit is die sewende mosie van wantroue wat teen Zuma ingestel is, waarvan almal misluk het. Opposisiepartye was Dinsdag in aanloop tot die mosie verenig in hul teenkanting teen Zuma en hul vasbeslotenheid dat hy uit sy pos verwyder moet word. Optogte teen Zuma is landswyd gehou met duisende Suid-Afrikaners wat daarop aangedring het dat hy uit sy pos verwyder moet word.
Mmusi Maimane, leier van die DA, het 'n beroep op ANC-LP's gedoen om met hul gewete te stem en nie hul stem deur vrees of intimidasie te laat beïnvloed nie.
Die ANC was egter deurentyd vol vertroue dat die mosie van wantroue sal misluk. ANC-LP's was vroeër Dinsdag in 'n jolige bui en het na afloop van die ANC-koukusvergadering vrolik gedans en gesing.
Die ANC het Maandagaand in 'n verklaring weereens die mosie as 'n "politieke truuk" bestempel wat ten doel het om die ANC te verdeel en te verswak. "Ons het volle vertroue in ons ANC-lede in die parlement. Die ANC sal teen hierdie mosie stem. Ons sal nie saam met die opposisie stem om ons demokraties verkose regering te laat ineenstort nie," het die verklaring gelui.
BRAND SUID AFRIKA.DIE MY BELOVED COUNTRY
Dis moeilik om van ń nes kriminele ontslae te raak. Hulle ondersteun mekaar
Die fout wat almal maak is om te dink die ANC mense met integriteit is en die verskil tussen reg en verkeerd ken. Die feit dat die stem gesultaat is soos hy is, dui aan dat hierdie regering nog meer korrup, oneerlik, onnosel, oneties en krimineel is as wat selfs opposisiepartye gedink het.